Kampen om Narvik

Kampen om Narvik er en norsk krigsfilm som omhandler slaget om Narvik våren 1940.
Filmen hadde verdenspremiere i Narvik 10. desember 2022 og kinopremiere 25. desember samme år.


== Handling ==
Kampen om Narvik er en dramatisering av de historiske hendelsene rundt slaget om Narvik, som ble utkjempet mellom 9. april og 8. juni 1940. Nazi-Tyskland var avhengig av jernmalmen som ble skipet ut fra byen for å holde krigsmaskineriet i gang, og tyske soldater gikk i land natt til 9. april. Narvik ga seg først uten kamp, men 200 norske soldater tok opp kampen, og tyskerne led sitt første store nederlag under andre verdenskrig da Narvik i en periode ble gjenerobret.


== Produksjon ==
Etter syv år med forarbeid startet filminnspillingene i mars 2020. Etter to uker med innspilling, med syv opptaksdager i Rjukan og Oslo, ble produksjonen midlertidig stanset 13. mars som følge av tiltak som ble iverksatt under covid-19-pandemien. Produksjon av filmen startet opp igjen i april samme år, da alle innendørsscener ble filmet i og rundt Oslo og enkelte utendørsscener i Rjukan og Drammen. Vinteropptak fra Narvik og områdene rundt måtte utsettes til 2021, og ble foretatt i april–mai. Etter disse opptakene ble sluttarbeidet med filmen påbegynt.Filmen hadde et totalbudsjett på rundt 80 millioner norske kroner.


== Utgivelse ==
Kampen om Narvik skulle opprinnelig ha premiere på norske kinoer 25. desember 2020. Som følge av stansen i innspillingene ble dette utsatt til i 2021, da det etter planen skulle være en førpremiere 12. desember og norgespremiere 25. desember. På grunn av et utbrudd av covid-19-varianten omikron, som førte til nedstegning av kinoene i Norge, ble norgespremieren utsatt på nytt; denne gang til 18. mars 2022. Etter den russiske invasjonen av Ukraina i februar 2022 ble filmpremieren nok en gang utsatt, etter en vurdering av at det ikke ville være riktig tidspunkt å vise et realistisk krigsdrama med sterke sanseinntrykk i en kinosal. Etter disse utsettelsene hadde filmen en gratis, utendørs verdenspremiere på Narvik torg 10. desember 2022, og kinopremiere 25. desember samme år.I Narvik ble kinobillettene som ble lagt ut for premierevisningen på Aurora kino utsolgt etter tre timer. Primo desember 2022 planlegger produksjonsselskapet å utgi filmen på DVD og Blu-ray den 3. april 2023.. 23. januar 2023 ble filmen tilgjengelig på strømmetjenesten Netflix, under navnet «Narvik», i en rekke land hvor den ikke går på kino. Filmen ble etter to dager Netflix' mest sette film globalt og i 49 land, i tillegg til at den lå på topp-ti-lista i 89 land.


== Mottagelse ==
Blant aviser som gir terningkast i filmanmeldelser, fikk filmen terningkast 5 av Aftenposten, Altaposten, Cinema, Dagsavisen, Fremover, Hamar Arbeiderblad, Harstad Tidende, Nordlys og Stavanger Aftenblad. 
Etter verdenspremieren 10. desember i Narvik, fikk filmen terningkast 5 av den lokale avisen Fremover, som i hovedsak beskriver Kampen om Narvik som et «viktig og velgjort drama» som innfrir de store forventingene som var til filmen.
Birger Vestmo i NRK P3s Filmpolitiet skrev at«Kampen om Narvik har uansett blitt en vellykket prestisjefilm som forteller en viktig historie, og det vil ikke være ufortjent om den blir godt besøkt på kino denne vinteren».Ingrid Åbergsjord i Aftenposten fremhevet at filmen «gripende viser både sivilbefolkningen og fotsoldatenes dilemmaer ved et krigsutbrudd» og sammenlignet med andre norske andre verdenskrigsfilmer fra 2020-tallet:«I likhet med Krigsseileren, men i motsetning til strømmefilmen Gulltransporten [...] er dette en norsk krigsfilm der tyskerne ikke blir demonisert. Deres leder i Narvik, konsul Fritz Wussow (Christoph Bach), har en lavmælt og dannet fremtoning på tross av sitt brutale oppdrag».


== Historisk nøyaktighet ==
Familien Tofte i handlingen er fiktiv, men de fleste av de sentrale aktørene, kamphandlingene og hendelsene er historiske. Manuforfatteren har gjort flere store endringer av historien for å konstruere filmfortellingen:

I filmen fremstilles det som at soldatene på nøytralitetsvakt i Ofoten var soldater fra Narvik. I virkeligheten var det soldater fra Trøndelag som stod i Narvik ved invasjonen og som trakk seg tilbake til en forsvarslinje ved Bjørnfjell ved svenskegrensen.
I filmen er det kamphandlinger mellom norske og tyske styrker på Norddalsbrua under mislykket sprengning av broen. I virkeligheten stod kampene ved (gamle) Bjørnfjell stasjon.
Tyskerne hadde svært lite tungt artilleri i Narvik da de tyske jagerne ble senket, og lyktes ikke i å få det artilleriet de rådde over, transportert nordover. Plottet i filmen hvor britisk etterretning mot skjulte tyske kanonbatterier er vesentlig, er usannsynlig.


== Rolleliste ==
Carl Martin Eggesbø – korporal Gunnar Tofte 
Kristine Hartgen – Ingrid Tofte 
Stig Henrik Hoff – Aslak Tofte
Henrik Mestad – major Sigurd Omdal
Holger Handtke - generalløytnant Eduard Dietl
Emil Johnsen – ordfører Theodor Broch
Ollie Campbell – George L. D. Gibbs, britisk konsul
Mathilde Holtedahl Cuhra – Bjørg
Kari Bremnes – Polly
Christoph Bach – Fritz Wussow, tysk konsul
Magnus Dugdale – Giles Romilly, britisk krigskorrespondent
Torfinn Nag – oberst Konrad Sundlo


== Innspillingssteder ==
Rjukan 
Oslo 
Narvik 
Drammen 


== Referanser ==


== Eksterne lenker ==
(no) Nettside
(en) Kampen om Narvik på Internet Movie Database 
(no) Kampen om Narvik hos Filmfront 
(en) Kampen om Narvik på Rotten Tomatoes